b'\n_START_ARTICLE_\nKlevev\xc5\xbe\n_START_PARAGRAPH_\nKlevev\xc5\xbe je kraj na Dolenjskem, kjer potok Radulja v srednjem toku ustvarja prebojno sotesko z manj\xc5\xa1imi slapi\xc4\x8di, ki ga omenja \xc5\xbee Janez Vajkard Valvazor v svoji Slavi vojvodine Kranjske. Soteska poteka med Homskim hribom in nekdanjim grajskim gri\xc4\x8dem, na katerem so ostanki gradu Klevev\xc5\xbe, nem\xc5\xa1ko Klingenfels (\xc2\xbbzvene\xc4\x8da skala\xc2\xab). Radulja se na dnu soteske umiri v manj\xc5\xa1em zajetju, ki je slu\xc5\xbeilo nekdanjemu grajskemu mlinu. Ob vzno\xc5\xbeju zadnjega slapu je na desnem bregu potoka bazen, v katerem se zbira voda izvira Klevev\xc5\xa1ka toplica, ki na dan prite\xc4\x8de s temperaturo 24,8 C. Na nasprotni strani se v ostenju pod gradom nahajata vhoda v Zgornjo in Spodnjo Klevev\xc5\xa1ko jamo, v katerih so bile odkrite endemi\xc4\x8dne podzemske \xc5\xbeivali. Zgornja jama je sestavljena izkak\xc5\xa1nih 200 metrov dolgega vodoravnega rova z ozkimi prehodi, spodnjo jamo pa sestavlja labirint vodnih in potopljenih rovov v skupni dol\xc5\xbeini 518 metrov. V spodnji jami je tudi termalni izvir s temperaturo 16 stopinj C. Spodnja ali Ajdovska jama je doslej edina znana topli\xc5\xa1ka jama v Sloveniji.'